b'\n_START_ARTICLE_\nMarkas Emilijus Lepidas\n_START_SECTION_\nBiografija\n_START_PARAGRAPH_\nI\xc5\xa1kilo Cezario laikais, vienas i\xc5\xa1 patikimiausi\xc5\xb3 Cezario \xc5\xbemoni\xc5\xb3 ir pasek\xc4\x97j\xc5\xb3. Kol Cezaris 49 m. pr. m. e. kovojo prie\xc5\xa1 Pomp\xc4\x97j\xc5\xb3 Ispanijoje, Lepidas, tuo metu \xe2\x80\x93 pretorius, buvo paliktas Romoje kaip jo patik\xc4\x97tinis, pasiek\xc4\x97, kad Cezaris b\xc5\xabt\xc5\xb3 paskirtas diktatoriumi. 46 m. pr. m. e. pretorius tapo konsulu. 44 m. pr. m. e. Cezar\xc4\xaf paskelbus diktatoriumi iki gyvos galvos, Lepidas tapo jo de\xc5\xa1iniaja ranka \xe2\x80\x93 raiteli\xc5\xb3 vir\xc5\xa1ininku._NEWLINE_Po Cezario nu\xc5\xbeudymo 44 m. kovo 15 d. Lepidas \xc4\xaftikino senat\xc4\x85 savo i\xc5\xa1tikimybe, ta\xc4\x8diau i\xc5\xa1kart susivienijo su Antonijumi. V\xc4\x97liau kartu su Oktavianu jie sudar\xc4\x97 antr\xc4\x85j\xc4\xaf triumvirat\xc4\x85. 43 m. pr. m. e. \xc5\xa1is triumviratas buvo legalizuotas \xc4\xafstatymu Lex Titia, leidusiu triumvirams valdyti Rom\xc4\x85 penkerius metus \xe2\x80\x93 tad skirtingai nuo pirmojo Pomp\xc4\x97jaus, Cezario ir Kraso triumvirato, \xc5\xa1is buvo oficialus ir juridi\xc5\xa1kai teis\xc4\x97tas. Tais pa\xc4\x8diais metais Lepidas per\xc4\x97m\xc4\x97 anks\xc4\x8diau Cezario tur\xc4\x97t\xc4\x85 did\xc5\xbeiojo pontifiko Pontifex Maximus titul\xc4\x85 iki gyvos galvos. 42 m. v\xc4\x97l tapo konsulu. 38 m. pr. m. e. Tarentumo sutartimi triumvirato vald\xc5\xbeia prat\xc4\x99sta dar penkeri\xc5\xb3 met\xc5\xb3 laikotarpiui._NEWLINE_\xc4\xaeveikus Cezario \xc5\xbeudikus Brut\xc4\x85 ir Kasij\xc5\xb3, triumvirai pasidalijo Romos imperijos \xc5\xbeemes. Lepidui atiteko vakarin\xc4\x97s provincijos, i\xc5\xa1 kuri\xc5\xb3 pagrindin\xc4\x97s \xe2\x80\x93 Ispanija ir vakar\xc5\xb3 Afrika. Kur\xc4\xaf laik\xc4\x85 jis sugeb\xc4\x97jo i\xc5\xa1likti nuo\xc5\xa1aliai nuo Antonijaus ir Oktaviano vaid\xc5\xb3, ta\xc4\x8diau 36 m. pr. m. e. kovojant prie\xc5\xa1 Pomp\xc4\x97jaus s\xc5\xabn\xc5\xb3, Lepidas paband\xc4\x97 perimti vald\xc5\xbei\xc4\x85 Oktaviano legionams. Tai tapo prie\xc5\xbeastimi Oktavianui apkaltinti Lepid\xc4\x85 band\xc5\xbeius uzurpuoti vald\xc5\xbei\xc4\x85 Sicilijoje bei organizuoti mai\xc5\xa1t\xc4\x85. Lepidui buvo atimti visi rangai ir titulai, i\xc5\xa1skyrus Pontifex Maximus, o jis pats i\xc5\xa1tremtas. _NEWLINE_Markas Emilijus Lepidas mir\xc4\x97 sava mirtimi 13 m. pr. m. e.'